Διαγωνισμός Τραγουδιού Eurovision 2009

Προβλήματα

Στον διαγωνισμό αυτό εμφανίστηκαν αρκετά προβλήματα, με σημαντικότερα τα παράπονα της αντιπροσωπείας του Αζερμπαϊτζάν ότι στην εισαγωγική κάρτα που άνοιξε το τραγούδι της συμμετοχής της Αρμενίας στον πρώτο ημιτελικό, προβλήθηκε μια απεικόνιση του μνημείου Είμαστε τα Βουνά μας, το οποίο βρίσκεται στη μη αναγνωρισμένη δημοκρατία του Ναγκόρνο-Καραμπάχ, θεωρούμενη de jure τμήμα του Αζερμπαϊτζάν. Ως αποτέλεσμα της καταγγελίας, αφαιρέθηκε από τον τελικό το σχετικό πλάνο του βίντεο (καρτ ποστάλ).  Ωστόσο, η Αρμενία ανταπάντησε με την εκφώνηση των βαθμών, όταν παρουσίασε το μνημείο σε οθόνη στο φόντο, κατά την παρουσίαση της βαθμολογίας, ενώ η παρουσιάστρια Σιρούσο διάβασε τα αποτελέσματα από έναν πίνακα που ήταν διακοσμημένος με μία φωτογραφία του αμφιλεγόμενου μνημείου.
Επίσης, υπήρξαν καταγγελίες ότι δεν εμφανίστηκε κανένας τηλεφωνικός αριθμός για το κοινό όταν παίχτηκε ξανά η συμμετοχή της Αρμενίας στη διάρκεια της τηλεοπτικής μετάδοσης από το Αζερμπαϊτζάν.,  Οι καταγγελίες απορρίφθηκαν από Αζέρους αντιπροσώπους. Ωστόσο, η συνακόλουθη έρευνα της EBU βρήκε ότι ο ραδιοτηλεοπτικός φορέας του Αζερμπαϊτζάν, η Ictimai TV, είχε θαμπώσει τον αριθμό για το τραγούδι της Αρμενίας και είχε αλλάξει το τηλεοπτικό σήμα όταν οι διαγωνιζόμενοι της Αρμενίας ερμήνευαν επί σκηνής. Η EBU επέβαλε πρόστιμο στην Ictimai TV και φέρεται να απείλησε τη χώρα με τρίχρονο αποκλεισμό σε περίπτωση που δεν θα σεβόταν ξανά τους κανονισμούς.
Η Γεωργία αρχικά είχε δηλώσει ότι θα πάρει μέρος και μάλιστα είχε κληρωθεί να διαγωνιστεί στον Α' ημιτελικό, όμως αποκλείστηκε, καθώς το τραγούδι της θεωρήθηκε προσβλητικό για τον πρωθυπουργό της Ρωσίας, Βλαντιμίρ Πούτιν. 
Προβλήματα παρουσιάστηκαν επίσης με την καθυστέρηση στη μετάδοση του διαγωνισμού από την ισπανική τηλεόραση, με αποτέλεσμα η Ισπανία αν απειληθεί με κυρώσεις από την EBU. Η συμμετοχή της Ισπανίας τερμάτισε στην τελευταία θέση.

Τόπος

Ο διαγωνισμός διενεργήθηκε στη Ρωσία έπειτα από τη νίκη του Ντίμα Μπιλάν στον προηγούμενο διαγωνισμό, με το τραγούδι "Believe". Ο ίδιος ο πρόεδρος της Ρωσίας, Βλαντιμίρ Πούτιν, δήλωσε ότι ο διαγωνισμός θα διεξαγόταν στη Μόσχα..
Ως χώρος επιλέχθηκε το "Olimpiisky Indoor Arena", το οποίο χωρούσε και 25.000 άτομα, σύμφωνα με δήλωση του γενικού διευθυντή του χώρου, Βλαντίμιρ Τσουρίλιν.

Μορφή

Για να αντιμετωπιστούν οι συμμαχίες ανάμεσα σε γειτονικές χώρες, το 2009 αποφασίστηκε ότι για κάθε χώρα θα υπάρχει και μια κριτική επιτροπή (αποτελούμενη από 5 έως 7 άτομα), η οποία σε συνδυασμό με την τηλεψηφοφορία θα δίνει τη συνολική βαθμολογία της κάθε χώρας. Το 2008, παρά τη δημιουργία 2 ημιτελικών, οι συμμαχίες δεν κατάφεραν να διασπαστούν και για αυτό το λόγο, την επόμενη χρονιά προστέθηκαν οι επιτροπές.

Καλλιτέχνες που επέστρεψαν

Στο διαγωνισμό του 2009 επανήλθαν καλλιτέχνες, όπως η Κιάρα που εκπροσώπησε τη Μάλτα ξανά το 1998 και το 2005 και ο Σάκης Ρουβάς, ο οποίος εκπροσώπησε ξανά την Ελλάδα το 2004 και παρουσίασε το διαγωνισμό το 2006.Ο Φρίδρικ Ομάρ, μέλος του ντουέτου Euroband το 2008, ήταν μέλος της χορωδίας της συμμετοχής της Ισλανδίας. Τέλος, η Μαρτίνα Μάγιερλε, η οποία εκπροσώπησε τη Σλοβενία με τους Quartissimo, είχε συμεμτάσχει ξανά κάνοντας φωνητικά στις συμμετοχές της Κροατίας το 2003 και της Σλοβενίας το 2007.

Ημιτελικοί

Η σειρά των τραγουδιών που έλαβαν μέρος στον πρώτο ημιτελικό αποφασίστηκε με κλήρωση που έγινε στις 30 Ιανουαρίου 2009. Ίδια διαδικασία ακολουθήθηκε και για τα τραγούδια του δεύτερου ημιτελικού, με την κλήρωση να λαμβάνει χώρα στις 16 Μαρτίου 2009. Εννέα και όχι δέκα χώρες, όπως τα προηγούμενα χρόνια, προκρίθηκαν στον τελικό.

Βραβείο Μπάρμπαρα Ντεξ

Το χιουμοριστικό βραβείο Μπάρμπαρα Ντεξ κέρδισε η συμμετοχή της Ουγγαρίας με τον Ζόλι Άντοκ, με το τραγούδι "Dance With Me".